浩燕堂
作者：沈括
朝代：宋

paragraphs: 西堂昔時冷蕭條，使君名高堂爲高。
流虹碎□勤鐫雕，粉黛翕倏隨揮毫。
太守浩燕觴九牢，門前過客羅百艘。
簷褕曄曄爛亭臯，切雲危冠控豪曹。
秋鶴霜毛飛錦袍，六鵲曳地橫金腰。
輕羅韜煙媚中宵，緩歌閣舞縈雲髾。
趙人手提千牛刀，目視大犗如鴻毛。
太守巨筆驅波濤，指畫風雲慘動搖。
佩牛带犢如銷膏，區區古人無是超。
吳秔如脂敢百筲，連車折軸棄道交。
釜區爭先走名豪，旋鱸掣酒飛千舠。
杜伯稱觥釃醲醪，翳翳禾黍藏笙簫。
太守浩燕樂歲饒，豈徒割烹盈大庖。